Gareth Cliff-saak: Regspan voer aan kontrak is onwettig beëindigGareth Cliff en adv. Dali Mpofu, Cliff se regsverteenwoordiger. Foto: ANA Gareth Cliff se regspan het Dinsdag in die Suid-Gautengse hooggeregshof aangevoer dat M-Net Cliff se kontrak as beoordelaar vir Idols onwettig beëindig het. Adv. Dali Mpofu, Cliff se regsverteenwoordiger, het aangevoer dat ŉ kontrak tussen Cliff en M-Net bestaan het totdat Cliff in die rassisme-herrie op sosiale media beland het oor sy twiet oor vryheid van spraak. “Ek moet dit duidelik maak dat hierdie saak nie gaan oor of Cliff rassisties is of nie. Albei partye stem saam dat hy nie is nie. Die saak is oor die handhawing van ŉ kontraktuele reg,” het Mpofu gesê. M-Net het in ŉ beëdigde verklaring aangevoer dat die onderhandelinge met Cliff vir die 2016-seisoen nie afgehandel was nie, en daar dus nie ŉ kontrak tussen die twee partye bestaan nie. Mpofu het egter gesê of ŉ getekende kontrak bestaan of nie, daar was wel ŉ verbale ooreenkoms. “Natuurlik is dit makliker om te bewys as daar ŉ skriftelike kontrak is. ŉ Verbale of skriftelike kontrak is in albei gevalle bindend deur die wet.” Hy het ŉ reeks e-posboodskappe in die hof voorgelees waarin M-Net bevestig het wat die datums vir die 2016-seisoen gaan wees. M-Net het ook reëlings deurgegee oor waar Cliff se bemanning geakkommodeer sou word tydens die landwye toer, asook sprake van ŉ 6% verhoging. “Daar kan geen twyfel wees dat daar ŉ kontrak was en dat dit onwettig beëindig is nie. Die ooreenkoms was daar tot en met die twiet. M-Net het nêrens in sy openbare verklarings of aankondigings melding gemaak dat Cliff een of ander ooreenkoms oortree het wat gelei het dat sy kontrak beëindig is nie. Daar was niks.” Cliff het die hof genader om te verhoed dat 2016-oudisies die aankomende naweek begin, tensy hy weer in sy pos aangestel word of vergoeding van R25 miljoen vir “onregmatige afdanking en kontrakbreuk” en “naamskending” ontvang. M-Net het vroeër vandeesmaand aangekondig Cliff gaan nie in vanjaar se seisoen deel van die beoordelaarspaneel wees nie. Volgens berigte volg dié stap nadat Cliff erg op sosiale media deurgeloop het vir uitsprake wat hy oor die Penny Sparrow-debakel gemaak het. Cliff het gesê mense verstaan glad nie vryheid van spraak nie. Hy is uit talle oorde as ŉ rassis uitgekryt en sosialemedia-gebruikers het M-Net versoek om hom van Idols te onttrek. Cliff het reeds om verskoning gevra vir sy uitlatings en rassisme daarin veroordeel. Die saak duur voort.